KOMMISSIONENS FORORDNING (EF) Nr. 2284/97 af 17. november 1997 om ændring af forordning (EF) nr. 1445/95 om gennemførelsesbestemmelser for ordningen med import- og eksportlicenser for oksekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 2222/96 (2), særlig artikel 9 og 13, og
ud fra følgende betragtninger:
I artikel 8, stk. 3, i Kommissionens forordning (EF) nr. 1445/95 af 26. juni 1995 om gennemførelsesbestemmelser for ordningen med import- og eksportlicenser for oksekød og om ophævelse af forordning (EØF) nr. 2377/80 (3), senest ændret ved forordning (EF) nr. 1572/97 (4), er det fastsat, at fristen på 21 dage for meddelelsen af resultaterne af en licitation, der holdes i et importtredjeland, ændres til 90 dage uanset artikel 44, stk. 5, i Kommissionens forordning (EØF) nr. 3719/88 af 16. november 1988 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter (5), senest ændret ved forordning (EF) nr. 1404/97 (6);
den senere tids erfaringer har vist, at denne afvigelse giver anledning til problemer; af hensyn til forvaltningen af eksportlicenserne vil det derfor være hensigtsmæssigt at vende tilbage til den normale frist, der er fastsat i artikel 44, stk. 5, i forordning (EØF) nr. 3719/88;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
I artikel 8 i forordning (EF) nr. 1445/95:
1. Affattes stk. 2 således:
»2. For eksportlicenser udstedt for oksekødsprodukter efter fremgangsmåden i artikel 44 i forordning (EØF) nr. 3719/88 udløber gyldighedsperioden dog ved udgangen af den fjerde måned efter den måned, hvori de blev udstedt, jf. artikel 21, stk. 1, i nævnte forordning.«
2. Udgår stk. 3.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den gælder for de eksportlicenser, hvorom der er ansøgt fra tredjedagen efter denne forordnings ikrafttræden.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. november 1997.